Quan o 8 de noviembre de 1942, con a dita Operación Torch tropas d'o Exercito estatounitense y d'o Exercito britanico desembarcoron en Africa d'o Norte ta conquerir as colonias de Marruecos, Alcheria y Túniz, debito a las presions estatounitenses as tropas d'a Francia Libre no parteciporon en os desembarcos. Encara que as tropas d'a Francia de Vichy luitoron activament contra las tropas aliatas que i desembarcoron, o Gubierno estatounitense prencipió conversas con l'almirant François Darlan, uno d'os prencipals representants d'o Gubierno de Vichy que en ixe inte se trobaba en Alcher. Quan l'almirant fue asasinato en represalia por a suya politica de colaboracionismo por un choven melitant gaullista, encara preboron os estatounitenses de contactar con o cheneral Henri Giraud, tentando d'estblir un contrapeso a lo cheneral de Gaulle. Sindembargo, de Gaulle plegó a Alcher en mayo de 1943 y desactivó a escape a Giraud creyando de conchunto con iste zaguer o  Comité Français de la Libération Nationale (CFLN) prenendo amás o suyo control. En ixas condicions, os estatounitenses rematoron por acceptar a presencia de de Gaulle.